[pic] | IL-KUMMISSJONI TAL-KOMUNITAJIET EWROPEJ | Brussel 12.7.2006 KUMM(2006) 392 finali KOMUNIKAZZJONI MILL-KUMMISSJONI LILL-KUNSILL, IL-PARLAMENT EWROPEW, IL-KUMITAT EKONOMIKU U SOĊJALI EWROPEW, IL-KUMITAT TAR-REĠJUNI U L-BANK ĊENTRALI EWROPEW - Dikjarazzjoni Annwali dwar iż-Żona ta’ l-Euro – {SEK(2006) 936 } I. INTRODUZZJONI 1. Is-sħubija fiż-żona ta ’ l-euro ssaħħaħ il-livell ta ’ l-interdipendenza ekonomika bejn l-Istati Membri permezz ta’ l-eżistenza tal-politika ta’ munita waħda u billi s-seddaq rabtiet eqreb kummerċjali u finanzjarji u tinkoraġgixxi koordinazzjoni eqreb tal-politika ekonomika . Fid-dawl ta’ din l-interdipendenza, il-membri fiż-żona ta’ l-euro jaffaċċjaw sfidi ekonomiċi li huma relatati ma', u f’xi każi aktar immedjati, minn dawk li jaffrontaw l-Stat Membri kollha ta’ l-Unjoni Ewropea (UE) . 2. Id-Dikjarazzjoni Annwali dwar iż-Żona ta’ l-Euro, u d-dokument ta’ magħha, ir-Rapport Annwali dwar iż-Żona ta’ l-Euro, jippreżentaw il-veduti tal-Kummissjoni dwar in-natura ta' dawn l-isfidi u jiddiskutu r-reazzjoni xierqa tal-politika ekonomika fuq il-livell taż-żona ta’ l-euro u ta’ l-Istati Membri . Għandha l-għan li tqajjem kuxjenza u tistimula dibatittu wiesgħa dwar il-politika u l-iżviluppi ekonomiċi fiż-żona ta’ l-euro; kwistjonijiet li huma relevanti għat-310 miljun persuna li jgħixu fiż-żona ta’ l-euro. Huwa importanti wkoll fil-kuntest tat-tkabbir fiż-żona ta' l-euro, bis-Slovenja issir l-aktar Stat Membru ġdid li ngħaqdet fiż-żona ta' l-euro fl-1 ta’ Jannar 2007[1]. Billi tinforma lil min ifassal il-politika u lill-pubbliku ġenerali, tikkomplimenta l-analiżi tal-Kummissjoni dwar l-ekonomija taż-żona ta’ l-euro fil-pubblikazzjonijiet bħar-Rapport ta’ kull kwart dwar iż-Żona ta’ l-Euro, il-Finanzi Pubbliċi fl-Unjoni Monetarja u Ekonomika (UME) u l-Analiżi mill-Ġdid ta’ l-Ekonomija ta’ l-UE. II. INTEJBU L-PROSPETTI GĦALL-EKONOMIJA 3. Waqt li toħroġ mit-tkabbir kajman ta’ dawn l-aħħar ħames snin, iż-żona ta' l-euro qed tirkupra fl-attività ekonomika. In-negozji qed iħarsu lejn il-futur b’ottimiżmu akbar grazzi għall-profitti b'saħħithom tal-kumpaniji u r-rati ta’ interessi baxxi. Il-konsumaturi, wkoll, qed isiru dejjem aktar kunfidenti dwar il-ġejjieni bin-nefqa mistennija tirkupra bil-mod wara diversi snin ta’ kawtela. Ir-riżultat aħjar taż-żona ta’ l-euro hija sostnuta minn tkabbir kontinwu fid-domanda esterna. Dan jirrifletti kummerċ dinji qawwi, iżda wkoll titjib fil-kompetittività fuq livell globali. 4. It-tkabbir lura għal potenzjal, iżda m’hemmx bażi għal-kompjaċenza. Skond l-aħħar previżjonijiet tal-Kummissjoni Ewropea, l-Prodott Gross Dometiku (PDG) fiż-żona ta’ l-euro mistenni li jikber bi 2.1% fl-2006 – kif imqabbel mar-rata ta’ tkabbir ta’ 1.3% fl-2005. L-inflazzjoni tal-prezzijiet għall-konsumatur, li s-sena l-oħra laħqet it-2.2%, parzjalment b’riżultat ta' spejjeż għoljin ta' l-enerġija, hija mistennija li tibqa' f’dan il-livell. Din is-sena, fiż-żona ta’ l-euro se jinħolqu ‘l fuq minn miljun impieg.Madankollu, minkejja t-tnaqqis sostanzjali riċenti, f’Mejju 2006 ir-rata tal-qagħad xorta baqgħet ta’ 7.9%, filwaqt li bi żieda fl-impjiegi ta’ 0.9% fis-sena, ħolqien tax-xogħol fiż-żona ta’ l-euro għadu kajman wisq. Bl-istess mod, ir-rata baxxa tat-tkabbir potenzjali fiż-żona ta’ l-euro, madwar 2% kull sena, tenfasizza, fost oħrajn, il-bżonn ta' riformi li jtejbu l-produttività. Huwa ta' prijorità kbira għall-politika taż-żona ta’ l-euro li dan il-bilanċ jiġi rimedjat fis-snin li ġejjin. 5. Ir-riskji għall-prospetti fuq perjodu qasir huma pożittivi, iżda aktar negattivi fuq perjodu medju. Fuq perjodu qasir, il-ħolqien ta’ l-impjiegi u l-effetti pożittivi tar-riformi ekonomiċi tal-passat jew ir-riformi ekonomiċi għaddejjin bħalissa fiż-żona ta’ l-euro jistgħu jgħinu fit-tkabbir ekonomiku aktar milli mistenni. Fuq perjodu medju, il-possibiltà ta’ aktar żidiet fil-prezzijiet taż-żejt jistgħu jdgħajfu l-kondizzjonijiet tat-tkabbir fiż-żona ta’ l-euro. Ir-riskju ta' aġġustament diżorganizzat ta’ l-iżbilanċi globali jistgħu jheddu t-tkabbir dinji u l-irkupru ekonomiku fiż-żona ta’ l-euro. Imma fuq nota tajba, il-profitti mhux ippjanti tal-pajjiżi li jesportaw iż-żejt jistgħu jinbidlu f’domanda akbar għal prodotti u servizzi miż-żona ta' l-euro. III. ASSIGURAZZJONI TA' POLITIKA MAKROEKONOMIKA SODA 6. Il-politika makroekonomika, waqt li bniet fuq il-kreddibiltà tal-qafas ta’ politika maħluq mill-UME, kellha rwol importanti fl-irkupru ekonomiku fiż-żona ta’ l-euro. Il-politika monetarja għenet biex tingħata spinta fl-attività u l-kunfidenza ekonomika billi nżammet pożizzjoni akkomodanti, li wasslet għal rati ta’ interess nominali u reali storikament baxxi fl-2005, waqt li żammet l-istabbiltà fil-prezzijiet. Il-politika fiskali kienet ukoll ta’ appoġġ għat-tkabbir ekonomiku fiż-żona ta’ l-euro. Tabilħaqq, grazzi għall-isforzi preċedenti, ħafna mill-Istati Membri kienu f’pożizzjoni aħjar li jippermettu lill-istabbilizzaturi awtomatiċi biex ikollhom rwol ġenerali ta’ appoġġ fis-snin riċenti. 7. Hekk kif is-sitwazzjoni ekonomika titjieb, l-ambitu politiku makroekonomiku għandu jevolvi. L-istimulu monetarju li ngħata fis-snin riċenti fir-rigward tal-politika monetarja, qiegħed jiġi irtirat gradwalment. L-awtoritajiet tal-baġit għandhom ir-responsabbiltà li jerġgħu jiċċarġjaw il-batteriji tal-baġit Ewropew wara tnaqqis fir-ritmu ekonomiku, billi jtejbu l-bilanċi baġitarji u jħallsu d-dejn tal-gvern. Is-sigurtà fis-sostenibbiltà tal-finanzi pubbliċi hija wkoll essenzjali fir-rigward tal-pressjonijiet addizzjonali fuq il-baġit li se jinbtu minħabba l-popolazzjoni li dejjem qiegħda tixjieħ, fiż-żona ta l-euro. Skond l-aħħar previżjoni tal-Kummissjoni, fl-2006 is-self globali tal-gvern fiż-żona ta’ l-euro huwa mistenni li jibqa’ l-istess minkejja t-titjib fis-sitwazzjoni ekonomika, avolja miżuri anqas temporanji jimplikaw bilanċi strutturali kemm xejn aħjar. Biex il-parti preventiva tal-Patt ta’ Stabbiltà u Tkabbir tiġi implimentata bis-sħiħ, xi Stati Membri fiż-żona ta’ l-euro, fl-2006 u fl-2007 se jkollhom bżonn jagħmlu aġġustament tal-baġit aktar ambizzjuż milli kien previst fil-Programmi ta’ Stabbiltà ta’ l-2005. 8. It-tħassib li l-aġġustament fil-politika makroekonomika se jolqot ħażin l-irkupru ekonomiku, mhux ġustifikat. L-inkwiet proprju huwa li jekk dan l-aġġustament ma jsirx, jitgħarqu l-kondizzjonijiet għat-tkabbir ekonomiku kontinwu fiż-żona ta’ l-euro billi jiġu posposti d-deċiżjonijiet ta’ politika li huma neċessarji biex isostnu l-irkupru fuq it-terminu medju. Fil-każ tal-politika makroekonomika, l-Ewropej tgħallmu bi tbgħtija li l-istrateġija ta’ stenna u ara ma taħdimx. Fis-Sebgħinijiet u t-Tmeninijiet, nuqqas ta’ attenzjoni lejn l-istabbiltà makroekonomika matul iż-żminijiet it-tajbin għenet fil-wirt inkwetanti ta’ inflazzjoni persistenti, defiċit għoli u dejn dejjem jikber li wittew t-triq għal tkabbir kajman u qagħad għoli. Riċentement, it-tkabbir favorevoli fl-aħħar tad-Disgħinijiet ma kienx sfruttat sabiex jkun jista' jitlesta l-konsolidament fiskali meħud fil-mixja lejn l-UME. Bit-tkabbir ekonomiku fiż-żona ta’ l-euro tesperjenza żieda għall-ewwel darba mill-1999, il-Kummissjoni Ewropea tqis li t-taħlita prudenti ta’ politika makroekonomika li tipprovdi stabbiltà fil-prezzijiet u tnaqqis fl-iżbilanċi fiskali flimkien ma’ riformi strutturali biex is-swieq tal-prodotti, tax-xogħol u tal-kapital jaħdmu aħjar, tkun ir-risposta politika xierqa. IV. IT-TITJIB TA’ RIFORMA EKONOMIKA FIŻ-ŻONA TA’ L-EURO 9. Ir-rebħ tal-battalja għall-istabbiltà makroekonomika fiż-żona ta’ l-euro, u fil-gwerra għat-tkabbir u l-impjiegi hija prijorità ekonomika u politika . Tnax-il miljun raġel u mara għadhom mingħajr impjieg fiż-żona ta’ l-euro. It-tkabbir u l-produttività għadhom baxxi wisq, speċjalment fil-kuntest ta' l-isfidi li ġejjin mill-popolazzjoni tagħna li dejjem qed tixjieħ. L-avvanzi teknoloġiċi u l-globalizazzjoni għadhom m’humiex ta’ benefiċċju sħiħ għall-Ewropej kollha. Filwaqt li xi wħud jsostnu li l-prestazzjoni diżappuntanti fit-tkabbir ekonomiku u ta' l-impjiegi fiż-żona ta’ l-euro fl-aħħar ħames snin hu tort tal-munita unika, ir-raġuni vera tinsab fil-progress insuffiċjenti fir-riformi tas-swieq tal-prodotti, tax-xogħol u tal-kapital. Iż-żieda fil-pass tar-riformi ekonomiċi, it-trawwim ta’ kompetizzjoni akbar, u l-assigurazzjoni ta’ l-istabbiltà makroekonomika huma ċentrali għas-sħubija ta’ Liżbona għat-tkabbir u l-impjiegi. 10. Assigurazzjoni ta’ appoġġ mill-pubbliku ġenerali hija ċentrali għar-riformi ekonomiċi. Waqt li fl-Ewropa hemm kuxjenza dejjem akbar dwar il-bżonn ta' stabbiltà makroekonomika, ftit miti persistenti dwar riformi ekonomiċi għandhom bżonn ikunu indirizzati. Wieħed minnhom huwa li r-riformi ekonomiċi jfisseru tnaqqis fil-livell ta' għixien li l-Ewropej m'għadhomx jifilħu għalih. Għalkemm jistgħu jinkludu spejjeż ta’ aġġustament fuq perjodu qasir, riformi ekonomiċi, fl-aħħar mill-aħħar huma dwar iż-żieda fil-livell ta’ għixien fl-Ewropa. Skond studju mill-Kummissjoni Ewropea, ir-riformi ekonomiċi komprensivi fis-swieq tal-prodotti, tax-xogħol, u tal-kapital jistgħu jgħollu it-tkabbir potenzjali fl-UE minn 2% għal 3%. Dan ifisser aktar impiegi, dħul disponibbli ogħla u l-modernizzar tal- welfare state Ewropew. Mit ieħor huwa li tirriforma jfisser li tagħmel l-Ewropa inqas Ewropea billi timporta mudell ekonomiku u soċjali differenti. Għall-kuntrarju, ir-riformi ekonomiċi huma dwar it-tqarrib mill-ġdid mal-valuri Ewropej ta’ l-intrapriża u tat-tħassib soċjali li huma inklużi fit-Trattat ta’ Ruma. 11. Il-mexxejja ta’ l-UE rrikonoxxew li r-riforma ekonomika hija parti integrali tas-sħubija fiż-żona ta’ l-euro. Aktar kmieni din is-sena, il-Kunsill Ewropew tar-Rebbiegħa, enfasizza mill-ġdid li, f’unjoni monetarja, is-swieq ta’ prodotti, xogħol u kapital li jiffunzjonaw sew għandhom rwol importanti biex iżidu t-tkabbir potenzjali u jilqgħu għall-impatt tax-xokkijiet ekonomiċi. Prezzijiet u pagi li jirrispondu malajr għaċ-ċirkostanzi ekonomiċi li jinbidlu huma wkoll essenzjali biex jiġu indirizzati l-inflazzjoni mhux ġustifikata u d-differenzi fit-tkabbir bejn l-Istati Membri fiż-żona ta’ l-euro. Minkejja li l-Istati Membri kollha ta’ l-UE għandhom x'jirbħu mill-aġenda ta’ riforma ta’ Liżbona, il-membri taż-żona ta’ l-euro għandhom inċentiv miżjud biex itejbu l-isforzi ta’ riforma strutturali għax il-benefiċċji ta’ kompetizzjoni akbar se jakkumulaw aktar malajr jekk il-membri ta’ l-unjoni monetarja jiftħu s-swieq tagħhom flimkien. 12. Huwa ħafna importanti li l-Istati Membri fiż-żona ta l-euro jieħdu passi determinati fid-direzzjoni tar-riforma ekonomika identifikata fil-Gwidi Integrati għat-Tkabbir u l-Impjiegi għall-perjodu 2005-2008 . Ir-Rapport ta’ Progress Annwali tal-Kummissjoni dwar l-Istrateġija ta’ Liżbona, li kien adottat f’Jannar 2006, innota li l-Istati Membri fiż-żona ta' l-euro wrew impenn fil-Programmi ta' Riforma Nazzjonali biex jiksbu finanzi pubbliċi sostenibbli, it-tisħiħ fil-produttività żieda fir-rati ta’ l-impjiegi u tal-parteċipazzjoni filwaqt li rrispettaw l-imperattivi ta’ l-iżvilupp sostenibbli. Madankollu, xi Stati Membri fiż-żona ta’ l-euro se jkollhom bżonn imorru lil hinn minn hekk sabiex jassiguraw li s-swieq tal-prodotti, tas-servizzi, tax-xogħol u tal-kaptial jaħdmu sew biex l-UME tkun dinamika u mingħajr xkiel. Il-prijoritajiet prinċipali f’dan ir-rigward jinkludu t-tħaffif fil-pass fir-Riċerka u Żvilupp (R&Ż) fiż-żona ta’ l-euro, il-promozzjoni ta’ aktar kompetizzjoni fl-industriji tas-servizzi u tan-netwerk, l-aktar fl-enerġija, u l-kisba ta' adattabilità akbar fis-suq tax-xogħol. 13. Biex nassiguraw mudell soċjali sostenibbli, huwa fundamentali li niksbu tkabbir ogħla u aktar impiegi. F’dan il-kuntest, ir-riformi li kienu ppruvati għall-ewwel darba mill-pajjiżi Nordiċi, li ta’ spiss issir referenza għalihom bħala ta’ “flessigurtà”, jistgħu jkunu sors ta’ ispirazzjoni għall-Istati Membri fiż-żona ta’ l-euro. Dawn ir-riformi wasslu għall-ekonomiji dinamiċi billi ppromwovu livell għoli ta’ adattatabilità fl-organizzazzjoni tax-xogħol u fir-relazzjonijiet tax-xogħol waqt li pprovdew sigurtà għall-ħaddiema, fost affarijiet oħra, permezz ta’ investiment sostanzjali fil-politika ta’ tagħlim matul il-ħajja u fil-politika ta' taħriġ mill-ġdid u attivazzjoni għal nies qegħda. Minkejja li m’hemmx mudell uniku ta’ “flessigurtà”, u li jkun tajjeb għal kulħadd, il-prinċipju taż-żieda fil-flessibiltà fejn ikun hemm bżonn fis-suq tax-xogħol waqt li ċerti sigurtajiet jiġu salvagwardjati għall-ħaddiema, jistgħu jiġu implimentati permezz ta' metodi varji.[2] L-esperjenza tal-pajjiżi Nordiċi ma tistax tiġi trasferita faċilment għall-Istati Membri l-oħra. Minbarra l-fatt li l-preferenzi jistgħu jkunu differenti fuq il-livell nazzjonali, dawk li jfasslu l-politika għandhom jagħtu każ ukoll ta’, per eżempju, l-implikazzjonijiet baġitarji ta' riformi bħal dawn, speċjalment f'pajjiżi li għad għandhom defiċit sinifikanti jew li jinsabu taħt pressjoni mill-popolazzjonijiet li aktar ma jmur aktar qed jixjieħu. V. MUNITA WAĦDA, SUQ WIEĦED 14. Fit-Tmeninijiet, l-Istati Membri rrikonoxxew li t-twaqqif ta’ “suq wieħed” fl-Ewropa pprovda argument b’saħħtu għall-ħolqien ta’ “munita waħda”. Issa li munita waħda saret realtà, l-Istati Membri fiż-żona ta’ l-euro għandhom ikollhom il-konvinzjoni biex jappoġġjaw dik il-politika li ssostni suq wieħed. F’dawn l-aħħar tnax-il xahar, xi wħud sfidaw dan l-għan billi enfasizzaw l-importanza nazzjonali li l-industriji prinċipali jitħarsu minn kompetizzjoni minn fruntiera għall-oħra. Iżda dan ma jippermettix lill-kumpaniji li jesploraw il-possibiltajiet kollha offruti mis-Suq Intern, b'detriment għall-konsumaturi li jitilfu l-benefiċċji ta’ prezzijiet orħos u għażla akbar. Ħamsin sena ilu, il-firmatarji tat-Trattat ta’ Ruma għamlu bidla minn politika bħal din billi ddikjaraw l-impenn solenni tagħhom għall-moviment liberu tal-persuni, tal-merkanzija, tas-servizzi u tal-kapital, u b’hekk ipprovdew il-bażi għall-prosperità ekonomika Ewropea u għall-istabbiltà politika fit-tieni nofs tas-Seklu 20. L-impenn għal dawn il-prinċipji għandu jiġġedded billi tintagħżel politika ekonomika li ssostni lis-Suq Intern u trawwem benefiċċji ekonomiċi għaż-żona ta' l-euro u l-UE in ġenerali. 15. Ir-riforma ekonomika fi ħdan l-Istati Membri hija neċessarja biex is-Suq Intern ikun komplut u l-UME tiġi sostnuta . Is-Suq Intern għandu rwol importanti sabiex jintlaħaq l-għan fil-ħolqien ta’ aktar tkabbir u impjiegi. Appoġġat mill-munita unika, jippromwovi allokazzjoni aktar effiċjenti tar-riżorsi u joffri aktar opportunitajiet ta’ kummerċ għan-negozji u għażla akbar għall-konsumaturi. Iżda s-Suq Intern jista’ jilħaq il-potenzjal kollu tiegħu biss jekk il-leġiżlazzjoni li dwarha jkun hemm ftehim fil-livell Ewropew tiġi implimentata u applikata b’mod effettiv mill-Istati Membri kollha. F’dan ir-rigward, ir-riżultati ħżiena ta' ħafna mill-Istati Membri fiż-żona ta' l-euro fit-traspożizzjoni u fl-applikazzjoni ta' leġiżlazzjoni tas-Suq Intern tibqa' sors ta' tħassib. Seba' Stati Membri fiż-żona ta’ l-euro ma laħqux il-mira ta' defiċit fit-traspożizzjoni ta’ 1.5%, waqt li l-erbgħa l-akbar pajjiżi fiż-żona ta’ l-euro għandhom l-akbar numru ta’ każi ta’ ksur minn fost il-UE-25. Biex ikompli jiżdied il-potenzjal ta’ tkabbir, u s-sensibilità taż-żona ta’ l-euro għal xokkijiet ekonomiċi tiżdied, se jkun hemm bżonn li jimxu ‘l quddiem b’integrazzjoni ekonomika akbar permezz ta’ traspożizzjoni akbar u implimentazzjoni aħjar tad-direttivi. 16. Ir-riforma fis-settur tas-servizzi hija kruċjali għaż-żona ta’ l-euro. L-importanza tal-promozzjoni ta’ aktar integrazzjoni fis-settur tas-servizzi m'għandhiex tkun sottovalutata ladarba s-servizzi jammontaw għal madwar 70% mit-total ta' l-impjiegi u tal-valur miżjud fl-ekonomija ta' l-euro. F’dan ir-rigward, l-implimentazzjoni sħiħa tad-Direttiva tas-Servizzi ta’ l-UE, li se tiġi adottata aktar tard din is-sena, se tgħin fil-ħolqien ta’ kompetizzjoni u dinamiżmu ekonomiku fl-Ewropa u tippromwovi tkabbir ogħla u aktar xogħolijiet li toffri l-munita unika. 17. L-integrazzjoni tas-suq finanzjarju, b’mod partikolari, toffri benefiċċji reali billi tikkontribwixxi għal aktar produttività u kompetittività u fl-aħħar mill-aħħar iżżid il-potenzjal għat-tkabbir ekonomiku . It-tneħħija ta' xkiel għall-ħolqien ta' Żona Unika ta’ Pagamenti bl-Euro għandha tipprovdi inċentivi aktar b’saħħithom għan-negozju, il-konsum, u l-investiment fi ħdan iż-żona ta’ l-euro billi jippermettu liċ-ċittadini u lin-negozji jagħmlu ħlasijiet minn fruntiera għall-oħra bl-iktar mod faċli, sigur u effiċjenti bl-istess mod qed jagħmlu f’pajjiżhom u soġġetti għall-istess ħlasijiet identiċi. L-integrazzjoni tas-suq finanzjarju tista’ tikkontribwixxi wkoll għal tħaddim tajjeb ta’ l-UME billi tippromwovi aġġustament makroekonomiku u żżid il-flessibilità taż-żona ta’ l-euro għax-xokkijiet ekonomiċi esterni. L-istudji ekonomiċi jindikaw li l-integrazzjoni tas-suq finanzjarju ta’ l-UE tista’ żżid il-PGD b’madwar 0.5 u 1.1% matul iż-żmien. 18. L-UE u ż-żona ta' l-euro jridu jibnu fuq l-kisbiet ta' l-euro u fuq il- Pjan ta' Azzjoni tas-Servizzi Finanzjarji ta’ l-UE. Dan iġib miegħu l-ħtieġa li jkun hemm konsolidazzjoni tal-leġiżlazzjoni eżistenti dwar is-servizzi finanzjarji u l-assigurazzjoni li r-regoli tas-Suq Intern jiġu implimentati f’waqthom u infurzati b'mod effettiv. Aktar azzjoni se tkun meħtieġa biex jinfetħu s-servizzi finanzjarji Ewropej mibjugħin bl-imnut li huma frammentati, per eżempju, billi jsir aktar faċli għall-konsumaturi li jkunu jistgħu jagħżlu liema jkunu l-aħjar pjanijiet ta’ tifdil, self, assigurazzjoniet u pensjonijiet. Sfida prinċipali oħra fuq il-ħames snin li ġejjin hija li tiġi żviluppata strateġija pan-Ewropea għar-regolament tas-suq finanzjarju u tas-superviżjoni biex tlaħħaq ma' l-integrazzjoni trans-fruntiera ta’ l-industrija finanzjarja. Waqt li dan huwa żvilupp essenzjalment pożittiv – u anke neċessarju – biex jitjieb il-potenzjal tat-tkabbir ekonomiku ta’ l-UE, ifisser ukoll li l-awtoritajiet nazzjonali għandhom bżonn li jkunu lesti li jadattaw u jaġġustaw għax-xenarju finanzjarju l-ġdid. F’dan il-kuntest, it-tendenza kontinwa ta’ l-Istati Membri li jdaħħlu proviżjonijiet żejdameta jkunu qed ibiddlu d-direttivi f'liġi nazzjonali għandha titwaqqaf biex jitwettqu l-benefiċċji sħaħ ta' suq integrat għas-servizzi finanzjarji. 19. Sabiex tiġġenera titjib sostenibbli fit-tkabbir tal-produttività, iż-żona ta’ l-euro għandha bżonn tiġġenera u, fuq kollox, tassorbi u tisfrutta l-għerf . F’dan ir-rigward, huwa essenzjali li jkun hemm livell għoli ta’ kompetizzjoni u kundizzjonijiet ta’ qafas favorevoli biex il-kumpaniji jkunu innovattivi, inkluż qafas integrat u effiċjenti għall-ħarsien tad-drittijiet tal-proprjetà intelletwali. In-negozji għandhom bżonn igawdu minn qafas regolatorju pożittiv, ikollhom provvista ta’ ħaddiema bl-ogħla kwalifiki u jkollhom aċċess għal sorsi ta’ finanzi li ma jkunux jiswew ħafna. Barra dan, hemm bżonn li jkunu investiti aktar riżorsi fir-R&Ż u fl-innovazzjoni u, b’mod partikolari, għandhom jiġu sfruttati l- economies of scale ma’ l-Ewropa billi jiġi inkoraġit nfieq privat fl-R&Ż u proġetti u attivitajiet bi spillovers trans-fruntieri sinifikanti. L-ispejjeż ta’ R&Ż fiż-żona ta’ l-euro huma ta’ madwar 2% tal-PGD, b’hekk il-bogħod b'mod sinifikanti mill-mira ta' 3% ta' l-UE. L-Istati Membri kollha fiż-żona ta’ l-euro ffissaw miri fir-rigward taż-żieda fin-nefqa lejn R&Żfil-Programmi ta’ Riforma Nazzjonali tagħhom jew wara. 20. Riformi bl-għan li jżidu l-użu tax-xogħol u tal-kapital uman se jtejbu wkoll l-adattabilità u jiffaċilitaw il-mobilità tal-ħaddiema fiż-żona ta' l-euro . Barra dan, miżuri li jiffukaw fuq it-tqarrib tad-domanda mal-provvista tax-xogħol, per eżempju permezz ta’ titjib fis-servizzi ta’ impjiegi pubbliċi, jistgħu jiġu mistennija li jtejbu l-aġġustament għax-xokkijiet. Minkejja xi Stati Membri fiż-żona ta’ l-euro għamlu riformi f’dan il-qasam, il-miżuri ġeneralment immiraw lejn il-flessibiltà tal-kuntratti tax-xogħol għal dawk li jidħlu għall-ewwel darba fid-dinja tax-xogħol u għall-persuni li għandhom diffikultajiet partikolari fis-suq tax-xogħol permezz ta’ kuntratti ta’ perjodi fissi, l-aġenziji tax-xogħol, l-iskemi ta’ impjiegi pubbliċi, waqt li xi aspetti mill-leġiżlazzjoni dwar l-impjiegi permanenti li tista' twaqqaf l-aġġustament tas-suq tax-xogħol, ma jinbidlux. 21. Sabiex il-provvista ta’ xogħol b'ħiliet akbar fiż-żona ta’ l-euro kollha titjieb, hemm bżonn li jitranġaw is-sistemi ta' edukazzjoni u taħriġ . L-isforzi għandhom jikkonċentraw fuq it-titjib tal-kwalità tal-kapital uman u l-bażi ta’ ħiliet tal-ħaddiema. Il-livelli ta’ kisba fl-edukazzjoni miż-żgħażagħ huma aktar baxxi b’mod sinifikanti fiż-żona ta' l-euro milli fil-bqija ta’ l-UE. Hemm wkoll ħtieġa ta'politikai tiżviluppa strateġiji koerenti u komprensivi ta’ tagħlim ta’ matul il-ħajja, li tgħin fil-promozzjoni ta’ toroq ta’ tagħlim flessibbli minn stadju bikri, li tnaqqas b’mod sinifikanti r-rata ta’ dawk li jitilqu mill-iskola kmieni, biex tiżdied r-rata ta’ dawk li jilħqu il-livell post-sekondarju, u li ttejeb l-kwalità, ir-relevanza u l-ġibda lejn l-edukazzjoni u taħriġ vokazzjonali. Il-kwalità ta’ l-edukazzjoni terzjarja għandha bżonn titranġa sabiex ikun hemm żieda fil-kontribuzzjoni ta’ l-universitajiet għall–innovazzjoni soċjali u ekonomika. L-eċċellenza għandha tintlaħaq bil-ħolqien ta’ netwerks bejn istituzzjonijiet ta’ edukazzjoni għolja u ma’ ċentri u intrapriżi ta’ riċerka u teknoloġija. L-użu effiċjenti mill-Istati Membri tal-fondi disponibbli ta’ l-UE, speċjalment il-Fond Soċjali Ewropew u l-Programmi ta’ Edukazzjoni u Taħriġ, għandu jikkontribwixxi biex jintlaħqu dawn il-miri. VI. UME DINAMIKA U LI TIFFUNZJONA TAJJEB 22. Hemm bżonn li tingħata attenzjoni lill-persistenza fid-differenza tat-tkabbir u ta’ l-inflazzjoni trans-fruntiera fiż-żona ta’ l-euro . Fl-2005, per eżempju, id-differenza bejn il-pajjiżi bl-akbar u bl-iżgħar rata ta’ tkabbir fiż-żona ta’ l-euro kienet ta’ 4½ punti perċentwali u d-differenza bejn l-għola rata ta’ inflazzjoni u dik l-aktar baxxa kienet ta’ 3 punti perċentwali. Kif ġie diskuss fir-Rapport Annwali taż-Żona ta' l-Euro, id-differenzi fit-tkabbir u fl-inflazzjoni jikkaretterizzaw unjonijiet monetarji u jistgħu jirriflettu varjetà ta’ fatturi li ma jagħmlux ħsara, inkluż id-differenzi fit-tkabbir tal-popolazzjoni u l-effett li Stati Membri anqas sinjuri jlaħħqu ma’ l-oħrajn. Id-differenzi ċikliċi tnaqqsu sostanzjalment fis-snin riċenti, grazzi għal alinjament aktar mill-viċin ta’ ċikli u t-tnaqqis fl-iżbalji tal-politika minħabba koordinazzjoni aħjar tal-politika makroekonomika. Dan huwa żvilupp pożittiv għall-unjoni monetarja. Madankollu, l-importanza dejjem tonqos ta’ fatturi ċikliċi tfisser li l-fatturi strutturali issa jirrappreżentaw parti kbira tad-differenzi li baqa’ fit-tkabbir. Partikolarment, jidher li xi Stati Membri jistgħu jkunu qed jaġġustaw għax-xokkijiet ekonomiċi u żviluppi ekonomiċi fuq perjodi twal bil-mod wisq. Sakemm il-politika ma tinbidilx, ikun ifisser li l-baħar jaqsam bejn l-Istati Membri fiż-żona ta’ l-euro li jikbru b'rata mgħaġġla u dawk b’rata baxxa jkompli jikber maż-żmien u li d-differenzi fl-inflazzjoni jistgħu jinbidlu f'telf serju fil-kompetittività, u aktar ma ddum ma tittieħed azzjoni, akbar jkun il-bżonn ta’ aġġustament aktar sinifikanti. 23. Sabiex jintgħelbu id-differenzi fit-tkabbir u fl-inflazzjoni teħtieġ taħlita ta’ politika tal-baġit soda u riformi ekonomiċi . L-azzjoni li trid tittieħed hija identifikata fil-Gwidi Integrati għat-Tkabbir u Impjiegi għall-perjodu 2005-2008. It-tħaddin ta’ politika tal-baġit prudenti, partikolarment matul iż-żminijiet tajbin, se tippermetti l-istabilizzaturi awtomatiċi tal-baġit li jipproteġġu mix-xokkijiet li jwasslu għad-differenzi fit-tkabbir u fl-inflazzjoni. Ir-riformi ekonomiċi se jgħinu wkoll biex il-prezzijiet u l-pagi jirreaġġixxu aktar malajr għaċ-ċirkostanzi ekonomiċi li jinbidlu u jiffavorixxu l-allokazzjoni aktar effiċjenti ta’ riżorsi. Ħafna mill-Istati Membri għandhom bżonn iħaffu l-pass tar-riformi biex irawwmu l-kompetizzjoni u iżidu l-produttività fis-suq għall-prodotti u s-servizzi. Il-politika li tapprofondixxi s-Suq Intern fil-qasam tas-servizzi, bħas-swieq finanzjarji, għandha tgħin wkoll billi tippromwovi allinjamenti aktar mill-viċin ta’ ċikli tan-negozju nazzjonali. Barra dan, xi Stati Membri jista’ jkollhom bżonn jieħdu passi biex jassiguraw li l-proċess li bih jiġu ddeterminatil-pagi jagħti biżżejjed każ ta’ l-istabbiltà fil-prezzijiet, xejriet fil-produttività fuq perjodu medju u differenzi fil-ħiliet u fil-kundizzjonijiet tas-suq tax-xogħol lokali. VII. IR-RWOL GLOBALI U L-ISFIDI TAŻ-ŻONA TA’ L-EURO 24. L-euro hija munita globali prinċipali, li tipprovdi benefiċċji fiż-żona ta' l-euro u tenfasizza l-bżonn li jingħata kas xieraq lill-iżviluppi finanzjarji internazzjonali . It-tnedija ta’ l-euro wasslet għal bidla siżmika fis-swieq finanzjarji internazzjonali. Illum, l-euro tirrapreżenta madwar wieħed minn kull sitta tal-PGD dinji u wieħed minn kull ħamsa tal-kummerċ globali u l-euro għandha parti sostanzjali, u li dejjem tikber, fid-denominazzjoni tas-suq tad-dejn internazzjonali (31.5 % kontra 44 % għad-dollaru Amerikan sa nofs l-2005). L-euro tammonta wkoll għal parti kbira mir-responsabiltajiet bankarji internazzjonali u t-tranżazzjonijiet ta' kambju barrani. Per eżempju, mill-1999, l-euro kienet it-tieni munita ta’ denominazzjoni ta’ self mill-banek fiż-żona ta’ l-euro għal persuni mhux bankarji li jisselfu minn barra ż-żona ta' l-euro, b'sehem 'l fuq minn 39% fl-ewwel tlett xhur ta' l-2005 (kontra 44% għad-dollaru Amerikan). L-euro hija wkoll użata ħafna biex jiġu kkwotati, fatturati u stabbiliti tranżazzjonijiet ta' kummerċ estern bejn iż-żona ta' l-euro u pajjiżi terzi u, f'xi każi, bejn pajjiżi terzi. L-euro għandha rwol importanti wkoll bħala munita ta' riserva fil-kambju barrani internazzjonali, u tammonta għal madwar 25% mir-riservi dinjin, imqabbel ma’ 66% tad-dollaru Amerikan. 25. Id-daqs u d-dewmien li qatt ma kien hemm bħalhom fl-iżbilanċi globali huma sfida prinċipali għall-ekonomija dinjija u ż-żona ta' l-euro . Fl-2005, l-Istati Uniti kellha l-akbar żbilanċ fil-kont kurrenti fl-istorja tagħha – ekwivalenti għal 6.4% tal-PGD Amerikan u 1.5% tal-PGD dinji. Id-defiċit huwa ffinanzjat l-aktar minn influssi ta' kapital mill-Ġappun, miċ-Ċina u minn pajjiżi oħra fl-Asja tal-Lvant, u riċentement anke mill-Lvant Nofsani (li japprofitta mid-dħul mhux ippjanat taż-żejt). Minkejja li s-swieq finanzjarji kienu relattivament pożittivi dwar din is-sitwazzjoni, id-daqs u d-dewmien li qatt ma kien hemm bħalhom ifissru li ma jistgħux jibqgħu għaddejjin indefinittivament. 26. L-aġġustament diżordinat ta’ żbilanċi globali jista’ jkollha effett negattiv kbir fuq it-tkabbir ta’ l-ekonomija dinjija u fuq l-istabbiltà finanzjarja internazzjonali . Minkejja li ż-żona ta’ l-euro għandha bilanċ fil-kont kurrenti, mhiex ħielsa minn effetti ta’ kriżi bħal din. L-aġġustament diżordinat ta’ l-iżbilanċi globali jista’ jeffettwa n-negozju fiż-żona ta’ l-euro minħabba tibdil fir-rati ta' kambu u d-domanda globali. Jeffetwa l-valur ta’ l-assi miżmuma barra l-pajjiż mir-residenti fiż-żona ta’ l-euro. Il-kunfidenza tan-negozju tista’ tkun effetwata ħażin ukoll speċjalment fil-każ ta’ tnaqqis kbir fil-produzzjoni ta' reġjuni li għandhom defiċit. 27. Biex l-iżbilanċi globali jiġu trattati b’mod ordinat, jeħtieġ bidla gradwali fid-domanda globali minn reġjuni b’defiċit fil-kont kurrenti għar-reġjuni b'kontinijiet kurrenti bilanċjati . L-Istati Uniti tista' tagħmel il-parti tagħha billi żżid it-tifdil privat u pubbliku. Il-politika makroekonomika orjentata lejn l-istabbiltà, u b’mod partikolari finanzi pubbliċi sostenibbli, tista' tagħti kontribut importanti f'dan ir-rigward. Fl-Asja tal-Lvant, l-isfida hija biex jitnaqqas it-tifdil eċċessiv. Tranżizzjoni lejn tkabbir iġġenerat aktar domestikament permezz ta' sistemi mtejba ta' sigurtà soċjali u żvilupp fis-suq finanzjarju kieku jgħinu biex ikun hemm tnaqqis fl-iżbilanċi esterni globali. Din tista' tappoġġa wkoll l-iżvilupp fuq perjodu itwal ta’ żmien għall-Asja tal-Lvant. Filwaqt li d-domanda domestika f’dawn il-pajjiżi qed taċċellera, il-bilanċi fil-kont ta' tifdil (u dak kurrenti) tagħhom jistgħu jiġu mnaqqsa. 28. Ir-riformi ekonomiċi fl-Ewropa se jgħinu liż-żona ta’ l-euro biex taġġusta għall-iżviluppi globali negattivi potenzjali u jkollha rwol fil-korrezzjoni ordinata ta’ l-iżbilanċi globali. Bi tħaddim aħjar tas-swieq tal-prodotti, tax-xogħol u tal-kapital, l-Ewropa tista' ssir aktar attraenti għall-investituri anki jekk jista' majirriżultax f'tibdil kbir fil-kont kurrenti, għax jiżdiedu kemm id-domanda u anke l-provvista. Barra dan, frazzjoni biss ta’ bidla fil-kont kurrenti fiż-żona ta’ l-euro tista' tidher bħala titjib fil-kont kurrenti Amerikan. Madankollu, r-riformi ekonomiċi jibqgħu meħtieġa biex titjib fil-prestazzjoni taż-żona ta' l-euro, għax ikabbru l-potenzjal ta' tkabbir u jsaħħu l-kapaċita` ta' l-ekonomiji li jilqagħu għal possibilita` ta' xokkijiet ekonomiċi negattivi. Din il-kwistjoni hija esplorata aktar fid-dettall fir-Rapport Annwali dwar iż-Żona ta’ l-Euro. VIII. ŻIEDA FL-EFFETTIVITÀ TAL-KOORDINAZZJONI 29. Is-sostenn ta’ l-irkupru ekonomiku u l-promozzjoni ta’ l-istabbiltà makroekonomika u r-riformi strutturali biex l-UME tiffunzjona dinamikament u tajjeb, jeħtieġu l-impenn ta’ l-Istati Membri u tmexxijja soda fil-livell taż-żona ta’ l-euro. Il-Kunsill Ewropew tar-Rebbiegħa 2006 irrikonoxxa l-importanza speċjali ta’ riformi strutturali mtejba għall-Istati Membri li jhaddnu l-euro u enfasizza il-bżonn ta’ koordinazzjoni effettiva fil-politika fi ħdan iż-żona ta’ l-euro. Flimkien mar-rwol prinċipali ta’ l-ECOFIN, il-Grupp ta’ l-Euro, li jġib flimkien, b'mod informali, lill-Ministri tal-Finanzi fiż-żona ta' l-euro, l-Kummissjoni u l-BĊE, qed jgħin biex iħeġġeġ konsensus fiż-żona kollha ta’ l-euro dwar l-isfidi komuni tal-politika ekonomika. L-Istati Membri fiż-żona ta’ l-euro jistgħu jibbenefikaw aktar mill-laqgħat tal-Grupp ta’ l-Euro billi jinvolvu ruħhom f'diskussjoni aktar profonda dwar il-politika makroekonomika u billi jsegwu aktar mill-qrib ta’ riformi strutturali fl-Istati Membri fiż-żona ta’ l-euro, speċjalment meta dawn huma importanti biex tiffunzjona l-UME. Jistgħu jittieħdu wkoll passi biex l-koordinament tal-politika ekonomika ta' l-Istati Membri tkun aktar effettiva fiż-żona ta' l-euro billi, per eżempju, eventwalment ngħaddu għal Semestru ta’ l-UE għall-sorvelljanza tal-baġit, jsir koordinament tal-kalendarji baġitarji nazzjonali fost l-Istati Membri fiż-żona ta’ l-euro, u li jiġi assigurat li jkun hemm aktar koerenza bejn il-politika makroekonomika u r-riformi strutturali. 30. L-importanza dejjem tikber ta’ l-euro bħala munita globali u l-isfidi li joħolqu, fost oħrajn, l-iżbilanċi globali, tenfasizza l-bżonn biex iż-żona ta' l-euro turi tmexxija fix-xenarju dinji. Il-Kummissjoni tagħraf li fis-snin riċenti kien hemm xi progress f’dan ir-rigward. Il-ħatra ta’ President tal-Grupp ta’ l-Euro għat-terminu ta’ kariga ta' sentejn fl-2004, per eżempju, ġabet iktar stabbiltà fir-rappreżentanza esterna taż-żona ta' l-euro. Madankollu, ir-rarità ta’ pożizzjonijiet komuni fost l-awtoritajiet fiż-żona ta’ l-euro u n-nuqqas ta’ impenn sod mill-Istati Membri tagħha dwar kwistjonijiet ta’ importanza strateġika komuni, għamluha diffiċli għall-Ewropa biex turi tmexxija ekonomika globali. Il-Kummissjoni Ewropea tappoġġa, u hija lesta li tikkontribwixxi għal koordinament aħjar tar-rappreżentanza esterna ta’ l-UE f’istituzzjonijiet u fora internazzjonali finanzjarji. XI. KONKLUŻJONIJIET 31. It-tħaddin ta’ munita unika tfisser li jiġu affrontati sfidi u responsabilitajiet komuni. Din id-Dikjarazzjoni Annwali dwar iż-Żona ta’ l-Euro tenfasizzat l-aktar sfidi ewlenin għaż-żona ta’ l-euro. Il-prospetti aħjar ta' l-ekonomija fiż-żona ta’ l-euro titlob għal aġġustament deċisiv fil-politika makroekonomika, l-aktar billi jiġi aċċellerat l-konsolidament baġitarju. Fil-qasam mikroekonomiku, hemm bżonn ta’ riformi strutturali mtejba sabiex tiżdied il-produttività u jiġu promossi t-tkabbir ekonomiku u l-impjiegi. Huma importanti wkoll biex l-UME tiffunzjona tajjeb, għax il-prezzijiet u l-pagi qed jiġu aġġustati bil-mod wisq għax-xokkijiet ekonomiċi f’xi Stati Membri. Fl-istess waqt, il-membri fiż-żona ta’ l-euro, għandhom inċentiv qawwi biex japprofondixxu s-Suq Intern, minħabba li żieda fl-integrazzjoni ekonomika se tgħin biex tiġi sfruttata bis-sħiħ il-munita unika u biex jirreaġġixxu aktar malajr għall-iżviluppi ekonomiċi. Fid-dominju estern, l-importanza dejjem akbar ta’ l-euro bħala munita globali u l-isfidi li taffaċċja l-ekonomija dinija, jenfasizzaw il-bżonn għal rwol aktar prominenti fi kwistjonijiet internazzjonali. Biex dawn l-isfidi u r-responsabilitajiet jitwettqu hemm bżonn ta’ impenn mill-Istati Membri u miżuri biex itejbu l-effettività tal-koordinazzjoni tal-politika ekonomika. [1] Il-membri preżenti fiż-żona ta’ l-euro huma l-Belġju, il-Ġermanja, il-Greċja, Spanja, Franza, l-Irlanda, l-Italja, il-Lussemburgu, l-Olanda, l-Awstrija, il-Portugall u l-Finlandja. [2] Il-Kummissjoni bdiet proċess ta’ riflessjoni u analiżi dwar il-kunċetti differenti ta’ “flessigurtà” u għandha l-għan li tippreżenta Komunikazzjoni dwar dan fl-ewwel nofs ta’ l-2007.